**MAREJESHO YA MKOPO WA VIKUNDI YANUFAISHA WANABUKOBA**

Vikundi vya Wanawake, Vijana na Watu Wenye Ulemavu vya Halmashauri ya Wilaya Bukoba vimeendelea kunufaika na mkopo wa asilimia kumi ambao unatokana na mapato ya ndani ya Halmashauri hiyo ambapo mnamo tarehe 13.05.2022 Halmashauri kupitia Idara ya Maendeleo ya Jamii ilikabidhi hundi ya mfano ya shilingi milioni tisini na mbili mia tatu hamsini elfu (92,350,000/=) kwa vikundi ishirini na sita na mlemavu mmoja kutoka katika kata za Kishanje, Nyakato, Katoma, Maruku, Kemondo, Kaibanja, Katoro, Kyamulaile, Butelankuzi, Rubale na Kikomelo.

Makabidhiano hayo yaliyofanyika wakati wa Baraza la Waheshimiwa Madiwani wa Halmashauri hiyo la Robo ya Tatu ya Mwezi Januari hadi Machi 2022 yalitanguliwa na taarifa kutoka kwa Kaimu Mkuu wa Idara ya Maendeleo ya Jamii Bibi Felista Shayo iliyoonesha kwamba shilingi milioni sitini na nane na mia tatu hamsini elfu (68,350,000/=) zilikwenda kwa vikundi kumi na tisa (19) vya wanawake, huku shilingi milioni ishirini (20,000,000/=) zikienda kwa vikundi vya vijana na shilingi milioni nne (4,000,000/=) zikienda kwa kikundi cha watu wenye ulemavu na mtu mmoja mwenye ulemavu.

Aidha Bibi Felista alibainisha kwamba fedha hizo zilizotolewa kama mkopo kwa vikundi hivyo vya wanawake, vijana na watu wenye ulemavu zimetokana na fedha za mapato ya ndani na marejesho ya mikopo iliyotolewa katika robo mbili zilizopita.

Mkopo huu wa asilimia kumi ya mapato ya ndani ya Halmashauri ya Wilaya Bukoba hutolewa kila robo na mpaka sasa kata zote za Halmashauri hiyo zimekwisha nufaika na mikopo hiyo ya vikundi.